REVIRIMENIUL SPIRITUAL „OPUS 1” 
TUDOR ARGHEZI ȘI IMPORTANȚA SA ÎN CREAȚIA 
LUI GYORGY KURTAG 


Drd. IULIA ANDA MOGOȘAN 
Colegiul de Muzică “Sigismund Toduţă” Cluj-Napoca 


Iulia Anda MOGOŞAN este absolventă a Academiei de 
Muzică „Gheorghe Dima”, secţia muzicologie. Şi-a continuat 
studiile muzicologice, pe rând, la Universitatea din Leipzig 
şi la Universitatea „Martin Luther” din Halle-Wittenberg. 
Tematica cercetărilor sale muzicologice se concentrează pe 
muzica românească a celei de-a doua jumătăţi a secolului 20 
şi pe cercetarea filologică a izvoarelor muzicale din secolele 
17 şi 18. În prezent, este doctorand la Academia de Muzică 
„Gheorghe Dima”, având ca temă principală stilul muzicii 
compozitorului György Kurtág. 


REZUMAT 


Cvartetul de coarde op. 1 de György Kurtág este prima lucrare care atestă estetica nouă, 
adoptată şi asumată de compozitor, de la vârsta de treizeci de ani, pentru tot restul vieții. 
Acest punct de cotitură a fost analizat din nenumărate perspective în muzicologie. Una 
dintre asocierile propuse a fost cea a imaginii expresioniste din Metamorfoza de Franz Kafka, 
într-un studiu de Peter Hoffmann. Studiul de față prezintă pentru prima oară afinitatea 
creației lui Kurtág față de poezia lui Tudor Arghezi, pe a cărui creație compozitorul ale cărui 
scrieri le-a cunoscut din adolescență. Analiza comparată prezintă similitudini ale celor doi 
creatori, ce se reflectă în orientarea acestora înspre expresivitatea elementelor ce 
fundamentează un limbaj, în imagini poetice similare de renaştere spirituală, în constituirea 
originalității proprii ca rezultat al aprecierii tradiției, ca orientare înspre o dimensiune 
arhetipală, sub semnul unei identități asumate. 

Cuvinte cheie: György Kurtág, Cvartetul de coarde op. 1, Tudor Arghezi, Metamorfoza de 
Franz Kafka, Peter Hoffmann 


Pentru György Kurtág, şederea de un an de la Paris (1957-1958) a 
reprezentat un punct de cotitură. Nu doar din perspectivă componistică, stilul său 
fiind în mare parte tributar muzicii lui Bartók (dintre lucrările sale majore din 
perioada de studenție, printre care amintim o celebră, dar inaccesibilă Cantată 
coreeană, astăzi cunoaştem câteva miniaturi și o parte dintr-un Concert pentru violă şi 
orchestră), ci şi din perspectiva social-politică (în toamna anului 1956, în Ungaria, a 

avut loc Revoluţia anticomunistă, înăbușită de trupele sovietice), tânărul Kurtăg a 
fost marcat de nevoia de a-și revizui întreaga concepţie asupra creaţiei şi asupra 
lumii, în general: 


„[Am realizat] că în direcţia tradiţională a muzicii tonale nu mai este nimic de 
căutat. Pe deasupra a venit Revoluţia din Ungaria. O lume întreagă, în care 
am crezut, despre care am crezut că ar fi corectă, s-a destrămat. Am realizat 
felul în care, pe parcursul a două săptămâni, convingerile mele politice și 
sociologice au devenit nesigure. Aveam nevoie de un nou început. De aici a 
urmat preocuparea mea cu Webern.”! 


Criza creatoare acută în care se afla și-a găsit rezolvarea neașteptată în 
sugestia psihologului Marianne Stein, de a porni de la aspecte elementare ale 
muzicii. Sub tutela acestei idei călăuzitoare, cu o temeinică aprofundare a creaţiei 
lui Anton Webern? György Kurtág a compus Quartetto per archi op. 1. 

Cvartetul a fost compus după revenirea compozitorului de la Paris în 
Ungaria, călătorie întreruptă de un scurt, dar semnificativ popas de două zile la 
Köln, unde îl aștepta György Ligeti. În acea perioadă, Ligeti lucra la Studioul de 
Muzică Electronică din Köln, unde avea acces la cele mai recente creaţii ale lui 
Stockhausen (Gruppen) din interiorul laboratorului de creaţie. Acolo, Ligetia 
compus şi câteva piese de muzică electronică, dintre care Artikulation a rămas și 
astăzi un punct de reper, ca un model de comunicare non-verbală prin sunete, 
toate aspectele parametrilor muzicali fiind întrebuințate spre a evidenția un dialog 
imaginar de sunete muzicale. Puternic impresionat de piesa lui Ligeti, Kurtág 
mărturiseşte faptul că primul său opus stă ai sub semnul impactului pe care l-a 
resimţit la ascultarea ei. 

Importanţa acestei lucrări, devenită un punct de referință pentru întreaga 
creație a compozitorului, este pe deplin conștientizată și mărturisită de autor în 
programul de sală al Salzburger Festspiele 1993, dedicat celor doi compozitori 
maghiari, ambii originari din Transilvania, a căror amiciţie a cinstit istoria muzicii, 
Gyorgy Ligeti şi György Kurtág: „Durează un singur minut, şi totuşi această 
expoziţie de șapte măsuri este punctul de plecare nu doar pentru această primă 


1„dass in der traditionellen Richtung der tonalen Musik nichts mehr zu suchen ist. Dazu kam die 
Revolution in Ungarn. Eine ganze Welt, an die ich geglaubt hatte, von der ich dachte, sie sei richtig, fiel 
damals auseinander. Ich realisierte, wie meine eigenen politischen und soziologischen Meinungen 
innerhalb von zwei Wochen vollkommen unsicher wurden. Ich brauchte einen Neuanfang. Daraus 
folgte meine Beschäftigung mit Webern.”, în:Helena Winkelman, „Gespräch in Basel”, în: Für György 
Kurtág ...denninniger ist achtsamerauch..., ed. Robert Ehrlich, HochschulefiirMusikHannsEisler, Berlin, 
2015, p. 23. 
2 În perioada pariziană, Gyorgy Kurtág a copiat de mână întreaga creație a compozitorului Anton 
Webern. 
3 György Kurtág, „Laudatio auf György Ligeti”, în: Bálint András Varga, György Kurtág.Drei Gespräche mit 
Bálint András Varga und Liget iHommagen, Wolke, Hofheim, 2010, p. 153. 

parte, ci şi pentru întreg Cvartetul și, mai mult decât atât, pentru o muncă de o 
viață întreagă.”! fraza antecedentă 

Exemplul 1. György Kurtág, Cvartet de coarde Op. 1, Partea 1, măs. 1-7 
Deşi muzică pur instrumentală, pentru prima parte a Cvartetului, 
compozitorul a specificat un program, care nu a ajuns în partitura tipărită, 
inițiativă relativ neobişnuită a acelor vremuri, în care, după cum a subliniat 


1,Es dauert nur eine Minute, und doch ist die 7-Takt-Exposition nicht nur Ausgangspunkt für diesen 
einen Satz, sondern für das ganze Quartett und darüber hinaus für ein ganzes Lebenswerk.” în: György 
Kurtág, „Streichquartett op. 1. Konzert am 26. Juli, Mozarteum”, în: Ligeti und Kurtág in Salzburg: 
Programmbuch der Salzburger Festspiele 1993, ed. Ulrich Dibelius, Residenzverlag, Salzburg, 1993, p. 72. 

Simone Hohmaier, cea care a dedicat prima monografie acestei lucrări, muzica 
programatică era dacă nu detestată, cel puţin ocolită.! Desprindem din notele sale 
asupra lucrării? şi din interviuri substratul programatic al primei părți a 
Cvartetului, care pune în opoziție degradarea ființei umane, de factură 
expresionistă, redusă la stadiul ultim al decăderii sale ai aspiraţia acesteia către 
lumină, interpretată în acest context ca puritate, ca act de curăţire, limpezire 
spirituală.3 

Filtrul sensibil al artistului a asociat această temă cu un citat emblematic 
din poemul Testament din ciclul Cuvinte potrivite (1927) de Tudor Arghezi, autor pe 
care Kurtág îl relaționează cu profesorul Felician Brînzeu (chiar dacă, după cum 
însuşi mărturiseşte, este mai mult decât probabil, ca opera lui Arghezi să fi fost 
inclusă în curricula de liceu, adică în perioada în care Kurtâg se afla deja la 
Timişoara). Prima parte a Cvartetului de coarde op. 1 se leagă în mod programatic de 
citatul arghezian din poezia Testament: Din bube, mucegaiuri şi noroi / Iscat-am 
frumuseți şi prețuri noi. 

„Programul” arghezian al lucrării necesită o corelaţie cu contextul creator 
în care a fost compus Cvartetul, deoarece către acest opus converg mai multe 
modalități de exprimare artistice și chiar para-artistice, toate având același înţeles, 
de „ieşire la lumină”, de „renaștere”, intenţie simbolizată de Kurtág prin noul 
început al creaţiei sale, lucrarea fiind numerotată cu un sugestiv opus 1. 

La Paris, în singurătatea camerei sale, Kurtág a început să construiască 
diferite compoziţii plastice din ce avea la îndemână: staniol, cocoloașe de praf, 
chibrituri (de unde și denumirea dată de „omul cu chibrituri” / The Matchstickman 
acestuia, în filmul artistic realizat de Judit Kurtăg, nepoata compozitorului). 
Consistenţa și calitatea mai mult sau mai puţin reflectorizantă a materialelor 
folosite au inspirat, de asemenea, discursul primelor măsuri din Cvartetul de coarde, 
în care atacului în flageolet îi revine sugestia sclipirii.+ Compoziţia plastică a primit 
titlul: Gândacul caută drumul către lumină.Slmaginea unui gândac, care mișună în 
mizerie, în căutarea luminii, este o asociere pătrunzătoare cu personajul kafkian, 


1 Simone Hohmaier, «Meine Muttersprache ist Bartok...» Einfluß und Material in György Kurtâgs «Quartetto 
per archi» op. 1 (1959), Pfau, Saarbriicken, 1997, p. 8. 

2 György Kurtág, „Streichquartett op. 1. Konzert am 26. Juli, Mozarteum”, ed. cit., p. 72. 

3Aceeaçşi temă o întâlnim dezvoltată în sens biblic în Spusele lui Péter Bornemisza op. 7, un concert pentru 
soprană şi pian pe textul preotului maghiar reformat din secolul al XVI-lea, în care tentația păcatului 
este opusă curățirii sufletești. Tema purității revine și în unele piese din Kafka-Fragmente op. 24, pentru 
soprană și vioară (Schmutzigbinich, Milena...) sau în Hommage à R. Sch. op. 15 (Derbegrenzte Kreis ist 
rein...). 

4,„,Die Kakerlakesucht den Weg zum Licht [Gândacul caută drumul către lumină]”, în: György Kurtág, 
„Streichquartett op. 1. Konzert am 26. Juli, Mozarteum”, ed. cit., p. 72. 

sBălint András Varga, Drei Gespräche mit Bálint András Varga und Ligeti Hommagen, Wolke, Hofheim, 
2010, p. 20. Cf. şi Simone Hohmaier, op. cit., p. 9. 

Gregor Samsa, care s-a trezit într-o bună dimineaţă transformat într-un gândac 
uriaș (Metamorfoza)! 

Dacă paralela între Franz Kafka și creaţia lui Kurtág a reprezentat o 
atracție pentru muzicologia de limbă germană (validată și de ciclul de patruzeci de 
miniaturi pentru soprană şi vioară, pe textele autorului ceh, Kafka-Fragmente op. 24, 
compus ulterior de Kurtăg, în anii 1980), între opera compozitorului transilvănean 
şi scrierile lui Tudor Arghezi încă nu există o asociere pe plan muzicologic. Acest 
studiu se vrea a fi o primă confruntare a creației lui Kurtág cu textele lui Tudor 
Arghezi. Înainte de a trece la o astfel de paralelă, care se desfășoară mai curând în 
plan estetic, dezvăluind valenţe diferite ale însemnătăţii operei compozitorului, se 
cuvine să intrăm în detalii analitice ale Cvartetului de coarde op. 1. 

Pentru cunoscătorii manuscriselor compozitorului, imaginea partiturii cu 
scris apăsat, decis, dar, în același timp, lipsit de regularitate, cu linii strâmbe, 
tremurânde şi totuşi, de o complexitate copleșitoare până la cel mai mic detaliu, 
este imediat asociată cu György Kurtág. Aceeași perioadă pariziană marchează 
„germinaţia” ciclului Jocuri (publicat abia în anii 1970), prin realizarea unor gesturi 
spontane, relativ controlate, cu creionul pe hârtie, rezultând sforțări de expresii, 
cărora autorul le va oferi sensuri artistice, în cele din urmă chiar şi muzicale, tot 
mai determinate. Criza personală în care se afla Kurtág a fost, aşadar, dublată de o 
criză de exprimare artistică, a cărei rezolvare a survenit, la sugestia psihologului 
Marianne Stein, prin soluţii elementare, primare, din care a rezultat o originalitate 
ieșită din comun. 

Cvartetul pentru coarde op. 1 este alcătuit din șase părți, a căror poziționare 
în cadrul genului este relativ simetrică. Prima (Poco agitato) şi ultima parte (Con 
moto) se înrudesc în privința alcătuirii substanței muzicale, a preferinţei pentru 
intervalele muzicale utilizate: predominanța  secundelor/nonelor mici, a 
septimelor,? în opoziție cu structuri acordice bazate pe terțe sau cvinte perfecte. 
Preluarea „motivului luminii” din prima parte, în ultima parte aCvartetuluisusține 
în mod explicit relația de înrudire dintre cele două părţi, ce alcătuiesc cadrul extern 
al acestei lucrări. 


ideea asocierii Cvartetului cu Metamorfoza de Franz Kafka a fost pentru prima oară formulată de Peter 
Hoffmann, „«Die Kakerlakesucht den Weg zum Licht.» Zum Streichquartett op. 1 von Kurtág”, în: Die 
Musikforschung, nr. 44, 1991, p. 33. 

2, Hervorgehobene Intervalle gibt es bei mir immer. Mein Ziel aber sehe ich darin, dass jedes Intervall 
etwas Spezielles können soll.[La mine există mereu intervale subliniate.Scopul meu este acesta, ca 
fiecare interval să aibă un potențial special.]” în: Bálint András Varga, op. cit., p. 100. 


SInfluența muzicii lui Anton Webern asupra structurării intervalice (cu precădere a intervalelor de nonă 
mică şi septimă mare) a fost mărturisită de compozitor în interviurile sale. Cf. Bálint András Varga, op. 


cit., p. 100. 

Exemplul nr. 2. György Kurtág, Cvartetulde Exemplul nr. 3. György Kurtág, Cvartetul de 
coarde op. 1, partea I, măsura 11 coarde op. 1, partea a VI-a, măsurile 28-29 


Partea a doua (Con moto) şi partea a cincea (Molto ostinato) se înrudesc prin 
utilizarea tehnicii de ostinato pentru atingerea pancromatismului: fiecare 
instrument al ansamblului contribuie cu câteva sunete (între două și cinci) pentru 
atingerea totalului cromatic, constituindu-se într-o celulă ostinato. Dispunerea 
materialului dodecafonic la cele patru instrumente, fiecăruia fiindu-i atribuite 
anumite sunete ale seriei, este o interpretare diferită a utilizării parametrului 
timbral. 

În centrul Cvartetului se află două părți (Vivacissimo — Lento şi Con spirito), 
care îndeplinesc funcția de contrast. Partea a treia (Vivacissimo — Lento) este 
alcătuită din două secțiuni, determinate de contrastul de tempo și de caracter: în 
timp ce prima secțiune se structurează ca o imitație strictă a unui profil melodic 
intens cromatic şi motoric, secțiunea a doua (Lento) este alcătuită sub forma unei 
variațiuni seriale. Scherzoul specific genului de cvartet de coarde, partea a patra 
(Con spirito), se inspiră din cântecul păsărilor, devenind un Vogel-Scherzo!. Prezența 
unor secțiuni contrapunctice integrate unui discurs mult mai liber în aceste două 


1 György Kurtág, „Streichquartett op. 1. Konzert am 26. Juli, Mozarteum”, ed. cit., p. 72. 

părţi (canon la patru voci, în incipitul părţii a treia; tehnica de ostinato, în partea a 
patra) ale Cvartetului par a fi doar reminiscențe ale părţilor a doua și a cincea 
(dominate de un contrapunct sever). 

Schiţele lucrării, păstrate în Arhiva Fundaţiei „Paul Sacher” din Basel 
(Elveţia) şi publicate în analiza detaliată a Simonei Hohmaier, indică șase structuri 
acordice ca material principal al lucrării: 


Exemplul nr. 4. Schiţă la Cvartetul de coarde op. 1 de György Kurtág, reprodusă în: Simone 
Hohmaier, «Meine Muttersprache ist Bartk...». Einflufund Material in György Kurtâgs 
«Quartetto per archi» op. 1 (1959), Pfau, Saarbrücken, 1997, p. 26 


Acordurile relevă o evidentă înclinaţie înspre gândirea intervalică, înspre 
conglomerate sonore bazate pe suprapuneri și transpoziţii de intervale muzicale. 
Afirmația compozitorului, cum că primele șapte măsuri ale piesei ar reprezenta 
nucleul generator al întregului opus, ne îndreptățește să privim în detaliu această 
expoziţie şi prima parte a Cvartetului. 

Acordul de deschidere al piesei (vezi Exemplul nr. 1) este alcătuit din două 
terțe mari, suprapuse la interval de semiton, fiind, așadar, o variație compactă 
simplificată a celei de a treia grupe de acorduri din schițele autorului. Spre 
deosebire de modalitatea diacronică, prin care intervalul terței mari este transpus 
în schiţe, incipitul Cvartetului adoptă varianta sincronă, cele două terțe mari (si — re 
diez şi si bemol — re) fiind atacate simultan. Gestul descendent din schițe, prin care 
atacul celei de a doua terțe glisează la octava inferioară, este păstrat prin 
transpoziţie și în partitura finală, însă „umplutura” cu secundă mare (si — do diez — 
re diez, respectiv si bemol — do — re) a intervalului-cadru de terță mare din schițe a 
fost eliminată, renunţându-se astfel la sonoritatea de cluster şi obținându-se o 
sonoritate mai apropiată de ideea purității pe care intervalul de terță mare îl 

simbolizează în această lucrare („verschobene Durterzenals Reinheits symbol [terţe 
mari deplasate, ca simbol al purității]”).! 

Creşterea în intensitate a acordului de incipit din registrul acut culminează 
cu un atac compact, în registrul grav, al unei formaţiuni acordice, alcătuită din 
secunde mici. Contrastul dintre cele două „evenimente muzicale” (şi prin aceasta 
facem referire directă la modalitatea în care Ulrich Dibelius ilustrează utilizarea 
uzuală a termenului Klangereignis?, în sensul unui element muzical șocant, 
neașteptat, a cărui urmare nu poate fi anticipată) este realizat pe multiple planuri: 
diferenţa de registru, menţionată anterior, este dublată de diversificarea modului 
de atac (dacă primul acord este atacat în flageolet, cel de-al doilea este de tip arco); 
din punct de vedere ritmic, se remarcă distincția evidentă dintre sunetul lung și 
repetarea scurtă a celui de al doilea acord, tipar ritmic (lung-scurt) păstrat şi în 
continuare; dinamica în ppp al primului acord se deschide, printr-un crescendo 
către ff ruvido, atacat odată cu cel de al doilea acord. 

În următorul cuplu de acorduri (Exemplul nr. 1), care păstrează dualitatea 
lung-scurt și flageolet — arco, compozitorul face apel la noi intervale generatoare. 
Suprapunerea de cvinte perfecte din primul acord (corespondent al acordului cu 
numărul cinci din schițele compozitorului, acord structurat în cvarte perfecte, 
având ca axă de simetrie secunda mică), de această dată, păstrată într-o dinamică 
redusă de pp (senza crescendo), este urmată de un acord combinat de septime și 
none. O privire mai atentă asupra acestui din urmă acord ne dezvăluie înrudirea sa 
cu primul acord al Cvartetului, iar schița acordurilor ne servește ca numitor comun 
al analizei. Dacă violoncelul și viola intonează fiecare câte un interval de septimă 
mică, cele două viori execută, fiecare, intervale de nonă mare. Cele două scări 
melodice rezultate în abstract, ca urmare a comprimării intervalelor de septimă, 
respectiv de nonă, dezvăluie două tetracorduri lidice (termen impropriu în 
contextul unei muzici care nu prelucrează material melodic de sorginte modală, 
însă desemnat pentru a ilustra structura în tonuri a scării), aflate la distanţă de un 
semiton (fa — sol — la — si, respectiv mi — fa diez — sol diez — la diez), acelaşi interval care 
delimitează terțele mari din incipit. 

Deşi formată din doar şaisprezece măsuri, prima partea a Cvartetului este 
alcătuită cu preponderență din combinaţii acordice, care au în componenţa lor 
intervalul de secundă mică. Secunda mică este întâlnită în figura cromatismului 
întors, atât în componenţa armonică, cât şi în cea melodică. În măsura 7, vioara 
încheie gestul ascendent al ansamblului de coarde printr-un subtil cromatism 
întors (fa — sol — fa diez), în timp ce măsura 13 reprezintă finalul acumulării sonore 
din măsura precedentă, final care marchează o deschidere către totalul cromatic 
(cele unsprezece sunete, cuprinse în măsura a douăsprezecea sunt completate de 


1 Ibidem. 
2 Ulrich Dibelius, Moderne Musik I. 1945-1965, Seria Musik, Editura Piper-Schott, München — Mainz, 
1988, p. 332. 

primul sunet din acut, din măsura următoare). În același timp, măsura 13 vine ca o 
liniștire a iregularității metro-ritmice (din septolete pe timp ai triole pe doimi, 
sunetele lungi eliberează tensiunea), a dinamicii acumulative (crescendo-ul notat 
exact, p — mp — f -più f — ff -fff, este surprins de un ppp subit), într-un contrast de 
registru marcant (în timp ce vioara I intonează si în flageolet, violoncelul execută 
sunetul cel mai grav posibil al instrumentului, Do). Adăugarea sunetului si bemol! 
pe al doilea timp al măsurii 13, la mijlocul distanţei ambitusului larg, nu face decât 
să sublinieze gravitatea îndepărtării, subliniind aspectul cromatismului întors 
prezentat mai sus (si — do — si bemol). 

Exemplul nr. 5. György Kurtág, Cvartetul de coarde op. 1, partea I, măsurile 11-13 


Alături de secunda mică, de o importanță majoră, subliniată de compozitor 
şi în descrierea făcută lucrării, este intervalul de terță mare, interval asociat 
purității. În opera sa, Kurtág a mai abordat această temă în diverse contexte. În 
Spusele lui Péter Bornemisza, op. 7, ea a fost adaptată conţinutului spiritual-religios 
al textului scris de preotul promotor al Reformei în Ungaria. Idealul purității poate 
fi asociat, în această lucrare, cu mântuirea spirituală, cu speranţa, conflictul 
dramatic al piesei fiind cel al confruntării preotului, în chip faustian, cu tentaţia 
diavolului. Aici, intervalul de terță mare devine purtător al simbolului fragilităţii 
omului, prin momentul celui mai reprezentativ moto al operei lui Kurtág, Virág, 
virâgazember [„Omul e o floare”], construit din permutarea unei celule, ce are ca 
element generator terța mare și secunda mică: 

Exemplul nr. 6. György Kurtág, Spusele lui Peter Bornemisza op. 7, partea a II-a Păcatul, nr. 3 
Virág, virâgazember [Omul e o floare] 


În piesa Schmutzigbinich, Milena... din Kafka-Fragmente, op. 24, cuvântul 
Reinheit (puritate) este asociat cu intervalul de cvintă perfectă, în timp ce mizeria 
este descrisă printr-un glissando, aproximat de o notație intuitiv-grafică. 

În această primă parte a Cvartetului de coarde, însemnătatea intervalului 
generator, de terță mare, asociată sonorității vaporoase de flageolet, sugerează 
lumina la care aspiră acel eu poetic imaginar. Cele două momente, în care razele 
luminii volatile ar răzbate în densitatea de secunde, într-o sonoritate apropiată de 
multe ori de bruitism prin varietatea modurilor de atac, sunt prezente în măsurile 
10 şi 11, după expoziţia materialului de bază (primele șapte măsuri) al părţii și al 
genului deopotrivă, în mijlocul a ceea ce Peter Hoffmann denumea partea de 
dezvoltare,! de prelucrare a materialului tematic tocmai expus, şi înainte de o 
ultimă acumulare a totalului cromatic, într-o densitate metro-ritmică fără 
precedent în cadrul părții. Așadar, momentele de lumină fadă sunt înglobate unui 
mai amplu context sonor, a cărui complexitate acoperă auditiv acele licăriri de 
speranţă ale eului poetic. 

Dacă în planul morfologiei, al celulelor și motivelor, elementul 
fundamental este valorificarea semantică a intervalelor muzicale, în planul sintaxei 
muzicale, autorul se orientează la modalități de structurare apropiate de modele 
clasice. Proximitatea dintre muzică și limbă este pentru Kurtág o comuniune, care 
se reflectă în mod special la nivelul constituirii sintaxei muzicale. 

Cvartetul începe cu un dialog de motive, a căror dimensiune aforistică este 
sugerată de densitatea evenimenţială (cromatism, dinamică), aflată în proporție 
inversă cu derularea acestora în timp. Primele șapte măsuri formează expoziţia 
părţii întâi şi se constituie în ceea ce în mod tradițional am putea denumi o 
„perioadă”, compusă din trei fraze (antecedentă, mediană, consecventă), 
subdivizate în motive. Prima frază expune două motive, aflate în raport de 


1 Peter Hoffmann, op. cit., p. 37. 


84 


întrebare-răspuns, subliniate de osatura ritmică asemănătoare (lung-scurt). Fraza 
mediană cuprinde, de asemenea, două motive, două gesturi diferite de această 
dată față de motivele frazei antecedente, dar care se raportează la structurile sale 
armonice. Astfel, primul motiv al frazei mediane desfășoară un glissando paralel la 
toate instrumentele piesei, culminând cu un acord de cvinte, mascat de modul de 
atac fff, indietro del ponticello. Al doilea motiv al frazei mediane debutează cu 
acordul de terțe mari „deplasate” în pizzicato secco, urmând un contrast notabil de 
registru, dinamică și ritmică: este primul moment în care cele patru instrumente ale 
ansamblului evoluează alternativ. Fraza concluzivă are un puternic caracter 
cadenţial, realizând un val imitativ, care se opreşte pe oscilația de secundă mică fa 
— fa diez — sol. (vezi Exemplul nr. 1, măsura 7) 

Chiar dacă autorul este puternic ancorat în modelele clasice, după această 
expoziţie se distanțează de ele, lăsând muzica să se desfăşoare într-un discurs 
accelerat, cu rupturi drastice. Pe bună dreptate, această secțiune a fost asemănată 
de către Peter Hoffmann cu o tratare a materialului din expoziţie. Aspectul 
fărâmiţat al partiturii este oferit de discontinuitatea discursului pe toate planurile: 
motivele sunt reduse, de cele mai multe ori, la câte o singură intervenţie (un singur 
acord) a grupului instrumental, definite prin intervalul muzical constitutiv 
(acorduri de secunde mici, de terţe, de cvarte mărite); dinamica alternează brusc, 
fiecăruia dintre acordurile prezentate mai sus fiindu-i destinată o nuanţă dinamică 
(ff, mf dolce, pp decrescendo, fff, ppp etc.); modurile de atac sunt dintre cele mai 
diverse (arco, flageolet, pizzicato, arco senza vibrato, pizzicato bartOkian, sul ponticello). 
Aspectul fragmentar al discursului, densitatea de informație într-un timp atât de 
scurt generează o textură de intenționată dezorganizare, menită să sublinieze 
momentele-cheie ale dramaturgiei muzicale, respectiv evidențierea „motivului 
luminii” în universul sonor care sugerează mizeria. 

Partea întâi a Cvartetului se încheie cu un epilog în care densitatea 
armonică se lasă desfășurată pe orizontală, într-o scriitură polifonic-imitativă, într- 
o dinamică redusă (pp — ppp- perdendosi), cu un parcurs melodic orientat înspre 
registrul supraacut, potenţat de sonoritatea tot mai rarefiată a flageoletului. Chiar și 
la nivelul materialului sonor propriu-zis (terțe, armonice superioare), finalul este 
un panegiric al idealului de puritate, simbolizând aici ieşirea la lumină. 

Exemplul nr. 7. György Kurtág, Cvartetul de coarde op. 1, partea I, măsurile 14-16 


Cvartetul de coarde op. 1 de György Kurtág este văzut ca un manifest al 
compozitorului, aflat la răspântie de drumuri. Renașterea spirituală a creatorului 
se oglindește în muzică în special la nivelul microstructurilor (celule, motive) şi a 
felului în care acestea sunt sudate la nivel sintactic (în fraze, perioade, strofe). 
Reconsiderarea limbajului componistic la un nivel atât de elementar, pornind de la 
legătura dintre două sunete, a făcut posibilă manifestarea unui nou început, care 
are ca substrat aforismul muzical webernian, operă în care Kurtâg a găsit o replică 
plauzibilă la limbajul modal postbart6kian. Emblematic pentru acest reviriment 
spiritual este citatul din poemul Testament de Tudor Arghezi, care își găsește locul 
în expresia artistică a ideii de renaștere din suferință și mizerie, idee simbolizată în 
același context creator şi de gândacul care iese la lumină, asemănată de Peter 
Hoffmann cu povestea lui Gregor Samsa din Metamorfoza de Franz Kafka. Ieşirea la 
lumină, înnoirea din mizerie se răsfrâng, în muzică la diferite trepte ale limbajului 
muzical (intonațional, ritmic, timbral), însă semnificativ pentru acest opus de nou 
început, din a cărui estetică s-a născut un program definitoriu pentru compoziţiile 
muzicale ulterioare, este dialogul interartistic ghidat de una și aceeași idee poetică 
determinantă, în care subzistă chintesenţa intenţiei creatoare. 

Ilie Guţan, cel care a întocmit o antologie cu scrieri argheziene 
reprezentative, menite să însumeze o Ars poetica, subliniază faptul că inovaţia 
poeziei lui Tudor Arghezi stă în felul în care poetul utilizează cuvântul: 
„sâmburele de foc al poeticii argheziene este cuvântul.”! Poezia lui Tudor Arghezi 
caută acel strat arhaic al cuvintelor, al căror înţeles nu a intrat în derizoriu, cu 
intenția programatică de a îmbogăţi semantica limbii: Cuvântul meu să fie plug / Ce 
fata solului o schimbă, / Lăsând în urma lui belşug (Rugă de seară). În același timp, 
modalitatea în care Arghezi manevrează cuvântul îi este proprie, iar titlul primului 
său volum apărut, Cuvinte potrivite (1927) ilustrează întocmai această tehnică, 


1 Tudor Arghezi, Ars poetica, Seria Restituiri, ed. Ilie Guţan, Editura Dacia, Cluj-Napoca, 1974, p. 10. 

pentru care a fost așezat de către profesorii de școală în cadrul restrâns al unui 
„manufacturier”. Prin căutările în stratul vechi al limbii, ies la suprafață forme noi 
ale cuvintelor, care, deşi nu erau acceptate din punct de vedere gramatical, de 
unde și inovaţia limbajului arghezian, se validau din perspectivă etimologică.! 

La rândul său, György Kurtág a confesat publicului român profesiunea sa 
de credinţă: „Eu întotdeauna am urmat cuvântul”2. Într-adevăr, mare parte din 
creaţia sa este încadrată genului vocal-instrumental, având la bază poezii sau, mai 
des, selecții personale din cicluri de poezii. Impulsionat de tendințele de 
descompunere a limbajului din avangarda literară, urmărite în literatură, atât în 
trecut, la Friedrich Hölderlin (Hălderlin-Gesânge, op. 35a) sau la Franz Kafka 
(loannis Pilinszky din Kafka-Fragmente op. 24), cât şi în contemporaneitatea sa, la 
scriitorul irlandez Samuel Beckett, Kurtág a compus Whatisthe Word op. 30b, o 
apologie sensibilă, cu tehnici compoziționale specifice avangardei muzicale 
preocupate de „dezmembrarea” limbii până la nivel de fonemă, a (des-)ființării 
cuvântului. Inspirația şi reprezentarea piesei Whatisthe Word op. 30b este legată de 
cazul unic al actriței Ildikó Mony6k, care, în urma unui accident de mașină, a fost 
nevoită, după o tăcere de câţiva ani, să înveţe din nou să vorbească. Astfel, departe 
de a fi o piesă experimentală (chiar dacă fascinat de unele realizări ale 
compozitorilor de avangardă, în întreaga sa creaţie nu este cunoscut experimentul 
muzical pur, în sensul compozițiilor realizate de şcoala americană, reprezentată de 
John Cage sau Christian Wolff5), Whatisthe Word de György Kurtág devine o 
manifestare personală, raportată atât la propria persoană faţă de interpretarea 
nașterii cuvântului, cât şi la cântăreața Ildikó Mony6k, care a trăit această 
experienţă la vârsta maturității, la nivelul concreteții fiziologice. Preocuparea lui 
Kurtâg pentru nașterea cuvintelor este prezentă și la Arghezi, în viziunea căruia 
cuvântul este de natură ontologică, existenţială, o moştenire „ca bătaia inimii și ca 
sângele”.+ 

Descoperim, atât la Kurtăg, cât şi la Arghezi, o întoarcere către sursele 
primare. Pornind de la cuvinte și de la etimologia lor, Arghezi a reușit să scoată la 
suprafață noi înţelesuri ale limbii. În egală măsură, salvarea lui Kurtág în calitate 
de compozitor a fost oferită de către Marianne Stein prin soluţia de a porni de la 
elementele fundamentale ale muzicii, prin simpla legare a două sunete, sugestie pe 


1 Pentru analize detaliate ale modalităţii de deformare și transformare ale cuvintelor în poezia lui Tudor 
Arghezi, cf. Șerban Cioculescu, Introducere în poezia lui Tudor Arghezi, Seria Natură și Cultură, Editura 
Fundaţia Regele Mihai I, Bucureşti, 1946. 

2 Înregistrare video a Simpozionului Arhetipuri româneşti, din cadrul Festivalului Cluj Modern, ediţia a 
VIII-a din data de 29 martie 2009, Academia de Muzică „Gheorghe Dima”, Cluj-Napoca. 

3 Între dedicaţiile din ciclul Jocuri de György Kurtág, se numără o serie de piese omagiale dedicate lui 
John Cage, Christian Wolff, compozitori din avangarda americană experimentalistă. 

4 Tudor Arghezi, „Scrisoare cu tibişir”, în: Tudor Arghezi. Scrieri, Proze, vol. 24, Editura Minerva, 
București, 1974, p. 69. 

care ingeniozitatea compozitorului a reușit să o transpună într-un mod elaborat, 
reuşind să compună nu doar motive muzicale, ci chiar piese întregi. 

Cuvântul, în concepţia lui Arghezi, este făuritor de lucruri, de lumi, de 
universuri reale sau imaginare. Imaginea cosmogonică de inspiraţie biblică se 
împletește cu viziunea platonică asupra lumii, însă Arghezi îi oferă cuvântului un 
topos specific, izvorât din obârșia existenţei sale: „Cuvântul permite evocarea şi 
punerea în funcțiune a tuturor puterilor închipuite și sacre. O idee se face act, 
scoborâtă în cuvinte. Dar cuvântul însuși, nealăturat unei împrejurări descrise, are 
o viață personală, împrumutată de la lucruri, şi el poate ajunge o putere de sine 
stătătoare.”! Cuvântul este sfințit prin capacitatea sa creatoare, dătătoare de 
însuflețire şi proiecţie de obiecte concrete: „Și după cum subt un condei cuvintele 
uscate se îndulcesc, subt un condei mai viu ele înviază mai mult; focul sfânt care le- 
a zămislit le dă și o vigoare mai dură. Miracolul cuvântului se împletește cu 
miracolul înflăcărării lui.”? Este un alt fel de a traduce dedicaţia lui Robert Klein 
făcută lui György Kurtág „Für Kurtág Gyuri. Moral: wernicht genug heiliges Feuer hat, 
wird verbannt! [„Pentru Kurtág Gyuri. Morală: cel ce nu are destul foc sacru, va fi 
blestemat !]”3 

O prezentare paralelă a celor două personalități, György Kurtág şi Tudor 
Arghezi, este nu doar inoportună, dată fiind distanța de generații a celor doi 
creatori, ci şi hazardată, ținând cont de diferitele medii şi contexte culturale, 
nemaivorbind de cele politice în care s-au desfășurat și care le-au impus o anumită 
conduită civică. Totuşi, din prisma relației maestru-admirator, dorim să subliniem 
câteva aspecte biografice comune, definitorii pentru parcursul artistic al fiecăruia 
dintre ei şi care se intersectează în preocupări şi teme comune. 

Atât Kurtág, cât ai Arghezi au refuzat, prin simțul critic personal, orice 
adeziune față de curentele vremurilor în care și-au desfășurat activitatea. Arghezi, 
pornind din zona simbolistă, s-a dezis curând de estetica promovată de Alexandru 
Macedonski, creându-și o proprie lume analogă cu Les Fleurs du mal: Flori de 
mucigai. Deşi cârmuitor genial al Cuvintelor potrivite, s-a deosebit de curentele 
moderniste ale vremii prin ancorarea textelor sale în straturi arhaice ale limbii. 
Kurtăg, la rândul său, a cunoscut noutăţile muzicii moderne, însă nu s-a afiliat 
niciodată unei anume orientări. Membrii Studioului de Muzică Nouă din 
Budapesta l-au privit pe Kurtág ca pe un „părinte spiritual”. Fecunditatea 
prieteniei sale cu György Ligeti este uimitoare, el fiind una dintre sursele cele mai 
scăpărătoare pentru păstrarea actualităţii în viața muzicală contemporană: „Mult, o 


1 Ibidem. 

2 Idem, p. 70. 

3 Bálint András Varga, op. cit., p. 91. 

+ Pentru o perspectivă amănunțită asupra rolului compozitorului Kurtág în viața muzicală 
contemporană, cf. subcapitolul „Kurtág’s presence” din Rachel Beckles-Willson, Ligeti, Kurtág, and 
Hungarian Music during the Cold War, Cambridge University Press, 2007, pp. 137-139. 

viață întreagă m-a îndrumat Ligeti. Nu, trebuie să mă corectez imediat: eu l-am 
urmat pe el — uneori nemijlocit — alteori cu întârziere de ani — chiar decenii. Dar, eu 
îl numesc pentru mine — sindromul meu «Imitatio Christi» — primii ani ai prieteniei 
noastre au fost marcați nu doar de îndrumare spirituală. Fără să fiu influenţat 
nemijlocit, mi-am orientat gustul — chiar pași ai vieţii private — după exemplul 
său.”! Filtrul critic deosebit de accentuat al celor două personalități, Arghezi şi 
Kurtág, a generat individualităţi artistice care, deși bine ancorate în fluctuațiile 
vremii, nu s-au lăsat purtate de orientări estetice vremelnice, ci au purces cu acribie 
la selectarea acelor valori mai apropiate de sensibilitatea lor particulară. 

Atitudinea rezervată, critică față de noile tendinţe este strâns legată de o 
bună cunoaștere a evoluţiei artei lor în decursul istoriei. Arta pedagogică a lui 
Kurtág conţine nenumărate exemple din lucrări de pe parcursul întregii istorii a 
muzicii, aduse ca asocieri spontane pentru a exemplifica o anumită idee, un anumit 
caracter, o anumită sonoritate? Asocierile și exemplele se extind dincolo de arta 
muzicii, la artele vizuale, la imagini cotidiene, ca manifestări ale sensibilităţii sale 
artistice. Tudor Arghezi, la rândul său, este adeptul cunoașterii temeinice a 
tradiţiei, pe al cărei fundament ar trebui să se întemeieze opera fiecărui creator: 
„întoarcerea la surse, singurul criteriu de artă și de cultură şi de primenire a 
civilizaţilor dezorientate.”3 

Versurile motoului ales de Kurtág pentru lucrarea sa op. 1 sunt extrase din 
poemul Testament, o capodoperă a lui Tudor Arghezi, una dintre scrierile sale 
reprezentative pentru ars poetica sa. În Testament, eul poetic realizează un îndemn 
adresat generaţiei mai tinere înspre respectarea, păstrarea şi continuarea tradiției, 
obținute cu anevoie și cu sacrificiu de străbuni. Identitatea poetului pornește de la 
aspectul ereditar, care înglobează atât factorul genetic (Al robilor cu saricile pline / De 
osemintele vărsate-n mine sau Am luat cenușa morților din vatră / Și-am prefăcut-o 
Dumnezeu de piatră), cât şi pe cel al spiritualităţii ţăranului român, supus de veacuri 
boierimii, cu aceleaşi probleme de suferință, de revoltă sufocată sau exprimată. 
Poetul este doar o piesă în acest gigant mecanism genetic, imposibil de surmontat 
de unul singur, ci doar datorită strădaniei, suferinţei strămoșilor. Într-un astfel de 
context, cartea mea-i, fiule, o treaptă. 


1 [Lange, ein Leben lang führte mich Ligeti. Nein, ich muss mich gleich korrigieren: ich folgte ihm — 
manchmal unmittelbar — andere Male mit einigen Jahren — sogar Jahrzehnten Verspätung. Aber, ich 
nenne es für mich — mein «Imitatio Christi»-Syndrom — die ersten Jahre unserer Freundschaft waren 
nicht nur von seiner geistigen Führung geprägt. Ohne unmittelbar beeinflusst zu werden, orientierte ich 
meinen Geschmack — sogar Schritte meines Privatlebens — nach seinem Beispiel.]”, în: Bálint András 
Varga, op. cit., p. 152. 

2 István Balázs, „PorträteinesKomponisten, ausderSichteinerSängerin. Gespräch mit Adrienne Csengery über 
Persönlichkeit und Kunst von György Kurtág”, în: Musikder Zeit. Dokumentation undStudien, vol. 5, György 
Kurtág, ed. Friedrich Spangemacher, Editura Boosey&Hawkes, Bonn, 1986, p. 55. 


3Tudor Arghezi, op. cit., p. 66. 


89 


Ilustrând acest mediu, al răzvrătirii ţăranului român, poezia lui Tudor 
Arghezi vrea să transforme în imagini poetice aspecte elementare ale vieții 
țăranilor (munca istovitoare a pământului, limbajul rudimentar, îmbrăcămintea 
ruptă) și, mai presus de toate, să reflecte sufletul ţăranului, cu durerea, suferința, 
răzvrătirea, răzbunarea sa, sentimente trăite în stare brută, a căror forță și 
autenticitate rezidă tocmai în aspectul lor primar. 

Intenţia lui Arghezi, de a schimba întâia oară / Sapa-n condei şi brazda-n 
călimară, pune în balanţă mijloacele muncii ţărăneşti cu cele ale unui scriitor. Chiar 
dacă munca este de natură diferită, țelul acestora trebuie să fie același: primenirea 
generaţiilor viitoare (Din graiul lor cu-ndemnuri pentru vite / Eu am ivit cuvinte 
potrivite / Şi leagăne urmaşilor stăpâni.), aceasta fiind cea mai dulce răzbunare a 
străbunilor (Durerea noastră, dulce şi amară / O grămădii pe-o singură vioară / Pe care, 
ascultând-o, a jucat / Stăpânul, ca un tap înjunghiat). 

Imaginile poetice realizate de Arghezi, pentru a ilustra sursa de inspiraţie 
şi modalitatea de a o transpune în versuri sunt deosebit de sugestive, fiind, de fapt, 
un elogiu al esteticii urâtului: E-ndreptățirea ramurei obscure / leșită la lumină, din 
pădure / Și dând în vârf, ca un ciorchin de negi / Rodul durerii de vecii întregi. Suferinţa, 
ca izvor, nu poate avea ca rezultat o estetică a frumosului, ci este datoare să 
dezvăluie deformările sufleteşti. Din bube, mucegaiuri şi noroi / Iscat-am frumuseți şi 
prețuri noi, reprezintă valorificarea într-un nou fel a acestor surse de inspiraţie, prin 
descoperirea valorii şi în acest mediu, mai puţin tatonat, însă cu siguranță de o 
forță expresivă extraordinară: Veninul strâns l-am preschimbat în miere / Lăsând 
întreagă dulcea lui putere. Arghezi susține în mod explicit dezvăluirea laturii 
„obscure”, a grotescului, a urâtului din istorie, aceasta fiind menirea esenţială a 
unui artist: „Relele nu trebuiesc[!sic] uitate, ai suspinele sunt datoare să facă parte 
din voi. Nici o dulceaţă nu vă îndulcească, nici un farmec nu vă adoarmă, nici un 
descântec nu vă înmoaie trezirea ce vi se cade.”! Respectul față de tradiţie se 
îmbină, în poezia argheziană, cu orientarea inspiraţiei poetului înspre ceea ce 
Umberto Eco a definit ca „Informal [...] ceea ce până atunci fusese considerat de 
nereprezentat, adică ridurile cele mai îndepărtate ale materiei, mucegaiurile, praful 
şi noroiul” .2 

În egală măsură, Kurtág a păstrat statornic respectul față de tradiţia, 
pornind de la cunoașterea vastă a istoriei ai literaturii muzicale (reflectată în 
dialogurile purtate la cursurile de măiestrie de muzică de cameră, în alegerile 
repertoriale, în analogiile descrise în interviuri), până la includerea acestor 
orientări înspre tradiţie în limbajul componistic propriu (principii elementare, de 
tip întrebare-răspuns sau deschidere-închidere; preluarea unor sau inspiraţia din 


“Tudor Arghezi, „Un cântec”, în: Tudor Arghezi. Scrieri, vol. 6, Editura pentru literatură, [București] , 
[1964], p. 39. 

>2Umberto Eco (ed.), Istoria urâtului, trad. Oana Sălişteanu şi Anamaria Gebăilă, Editura Enciclopedia 
Rao, ediţia a II-a, Bucureşti, 2008, p. 378. 

genuri muzicale clasice; înclinația înspre relevarea aspectelor esenţiale în aluziile 
muzicale cuprinse în opera sa; în sfârșit, îndreptarea atenţiei asupra formelor 
elementare de expresie). De o primă importanţă în opera sa componistică stă 
relaţia dintre cuvânt şi muzică, esenţializată la nivelul tiparelor ritmice, al celulelor 
intonaţionale, cu raportare imediată la expresia sonoră sau semantică a cuvintelor. 

La treizeci de ani de la publicarea poemului Testament, Kurtág şi-a compus 
primul opus. În cele trei decenii, istoria a cuprins, în accelerarea ameţitoare a 
secolului al XX-lea, curente artistice dintre cele mai controversate, care au culminat 
cu cel de al Doilea Război Mondial, ce a creat o ruptură enormă pe plan cultural. 
Pe piedestalul ridicat de simbolism, ca exacerbare a senzorialului, se ridică 
dadaismul, ca refuz anarhic faţă de orice tip de academism, generând „urlete de 
culori contractate, șerpuială a antonimelor şi a tuturor contradicţiilor, a grotescului 
şi a incongruenţei: Viața”! (Tristan Tzara, Manifestul DADA, 1918), ca manifest al 
inventivității, originalității spiritului. Libertatea spiritului este îndreptată înspre 
interior, psihanalitic, în suprarealism, care dezlănțuie, într-un „automatism psihic”, 
necontrolat de formule apriorice, asocieri spontane izvorâte exclusiv din 
imaginaţia artistului. În artele plastice, cubismul francez, expresionismul german 
(Die Brücke, Derblaue Reiter), suprarealismul spaniol (Salvador Dali) aveau să 
şocheze burghezia docilă, ca o critică socială „pentru a denunța în Urât lumea care- 
| creează și-l reproduce după chipul şi asemănarea sa.”? 

Departe de a fi un experimentalist, Kurtág purcede la o selecţie a 
mijloacelor de expresie, alegând din morfologia muzicii expresioniste weberniene 
structuri elementare ale formei (structuri armonice, turnuri melodice), diversitatea 
timbrală și dinamică. Însă, la fel ca Arghezi, Kurtág este păstrător al tradiţiei, 
aspect vizibil la nivelul sintaxei muzicale, al raportului dintre fraze, subordonată 
de multe ori modelelor clasice (întrebare — răspuns; expoziţie — dezvoltare — codă). 
Importanţa acordată calităţii intervalelor muzicale, împărțite în mod tradiţional în 
„consonante” și „disonante”, ca o reprezentare muzicală a unor aspecte generale 
pozitive, respectiv negative, trădează o gândire centrată pe păstrarea calităților 
intervalelor dezvoltate în decursul istoriei muzicii. 

Dacă prezentarea Cvartetului op. 1 realizată de Peter Hoffmann a subliniat, 
prin comparaţia Cvartetului cu Metamorfoza de Franz Kafka, aspecte care ţin de 
nimicnicia omului, a existenţei în general, paralela realizată cu Tudor Arghezi ne 
deschide noi perspective ale capodoperei, care are ca moto două versuri din poezia 
Testament: dimensiunea arhetipală, orientarea către rădăcini, moștenire, tradiție, 
dar şi renaşterea, sub semnul unei identități asumate. 


1 Apud Umberto Eco op. cit., p. 374. 
2 Theodor Wiesegrund Adorno, „Teoria estetică”, apud Umberto Eco (ed.), Istoria urâtului, trad. Oana 
Sălişteanu și Anamaria Gebăilă, Editura Enciclopedia Rao, ediţia a II-a, Bucureşti, 2008, p. 379. 

